
A digitális eszközhasználat hatásainak vizsgálata kisgyermekkorban

Dolgozatom célja, hogy megvizsgálja és elemezze a digitális eszközök hatását a kisgyermekek (0-3 év) vonatkozásában. Érdeklődésem fókuszpontjában olyan szülők álltak, akiknek gyermeke az adott korosztályhoz tartozik és életük mindennapjaiban jelen van a digitális eszközhasználat. Kutatásomat Nyíregyházán, azaz egy vidéki nagyvárosban végeztem.
Kérdőívemet olyan szülőkkel, főleg édesanyákkal töltettem ki, akik különböző közösségi oldalakon baba-mama csoportok aktív tagjai és fogékonyak a digitális eszközök hatásának vizsgálatára. Ahogy a szülők használják ezeket az eszközöket, úgy a gyerekek mindennapi életének részévé is válik és elkerülhetetlen, hogy a fejlődésükre valamilyen hatással legyen.
Kisgyermeknevelőként a bölcsődében is szembesülünk azzal, hogy a gyerekek ismerik és használják az eszközöket. A mozdulataikból, viselkedésükből ez jól látszik a mindennapi tevékenységek során.
Pályamunkám első, elméleti részében a magzatkor, a csecsemőkor és a kisgyermekkor általános kérdéseivel foglalkoztam, melyeket több szempontból is megvizsgáltam. Fontosnak tartottam áttekinteni az egyes szakaszokban zajló fejlődési tendenciákat, hogy jobban megértsük, mikor tekinthető károsnak, ill. hasznosnak a kicsik média- és digitális anyag fogyasztása.
A kutatásom alapjaként 4 hipotézist állítottam fel. Ezek a következők voltak:
1. 3 éves kor alatt a legtöbb gyerek napi szinten érintkezik a digitális eszközökkel.
2. A digitális eszközök használata 3 éves kor alatt negatív hatással van a nyelvi fejlődésre.
3. A szülők nem felügyelik a gyermekek eszközhasználatát.
4. A szülők többsége pozitívumnak tekinti a digitális eszközöket a gyerekek életében.
A lefolytatott vizsgálat után kijelenthető, hogy a legtöbb hipotézisem teljesült.
Dolgozatomban választ kaptam arra, hogy a napi több órás használat során sokféle negatív hatás éri a kicsiket. Viszont lehet oktató, tanító jellege is az eszközhasználatnak, ha a szülő felügyeletével történik és az új dolgok megtanulása a cél. Összeségében tehát az a véleményem, hogy a számos negatív hatás mellett, pozitív hatása is van ezeknek az eszközöknek.
A Nyíregyházi Egyetememen 2022. november 22–én tartott Tudományos Diákköri Konferencián eredményeimet sikeresen bemutattam. A bírálatokat az országos versenyre készülve munkámba beleépítettem.



